Ek bly sonder kos en sulke dinge, maar nie om te dieet nie, maar om te vas - www.bybelkennis.co.za
Die probleem in die Bybel was dat sommige mense wel gevas het, maar om verkeerde redes. Hulle wou hê mense moes sien hoe godsdienstig hulle is. Hulle het nie gevas sodat hulle nader aan die Here kon kom nie, maar sodat mense meer van hulle kon dink. Daarom was die Here nie baie gelukkig daaroor nie.
Ons vas nie eintlik meer vandag nie, want Jesus het gesê dat as die Here elke dag so naby jou is, ja, in jou is, moet jy geen oomblik van Hom vergeet nie. Hy moet soos jou beste vriend wees. Dan hoef jy nie spesiale tye af te sonder om Hom te soek nie. Nee, jy moet elke dag saam met Hom feesvier en jou lewe geniet.
Dit beteken nou nie dat dit verkeerd sou wees as jy tog vir 'n rukkie "vas" om net weer op jou verhouding met die Here te konsentreer nie. Jy kan iets wat jy graag doen of eet vir 'n ruk los, net om jou daaraan te herinner dat jy gereeld met Jesus moet praat en moet doen wat Hy vra. Maar dan moet jy dit met die regte gesindheid en doel doen: om nader en nader aan jou Here te kom.